medieval-data/medieval-letters huggingface dataset:
CXLIII.  Monasterii Laetiensis possessiones confirmat.   (Verulis, Maii 6.) [REIFFENBERG,  Monuments,  VII, 643.]
Author: Lucius III

LUCIUS episcopus, servus servorum Dei, dilectis filiis HELGOTO abbati Laetiensi monasterii ejusque fratribus, tam praesentibus quam futuris, regularem vitam professis, in perpetuum.

Quoties a nobis petitur, etc. Eapropter, etc., statuentes ut quascunque possessiones, quaecunque bona idem monasterium in praesens juste et canonice possidet, aut in futurum concessione pontificum, largitione regum et principum, etc. Datum Verulae, per manum Alberti sanctae Romanae Ecclesiae presbyteri cardinalis et cancellarii, II Nonas Maii, indictione II, anno 1184, pontificatus vero dicti Lucii papae III anno III.
CXLVI.  Bulla pro capitulo S. Martini Turonensis.   (Verulis, Maii 28.) [  Défense des priviléges de Saint-Martin de Tours,  p. 24.]
Author: Lucius III

LUCIUS episcopus, servus servorum Dei, dilectis filiis decano, thesaurario et capitulo Beati Martini Turonensis, salutem et apostolicam benedictionem.

Cum ecclesia vestra ad apostolicam sedem nullo mediante pertineat, dubitatis ne, si causas quae motae fuerint contra eam venerabili fratri nostro Turonensi archiepiscopo delegemus, occasione delegationis jurisdictionem in vos quaerat perpetuam vindicare. Vestrae proinde libertati pro nostro volentes officio providere, auctoritate vobis apostolica indulgemus ut, si ad jam dictum archiepiscopum aliquae contra ecclesiam vestram litterae sunt obtentae, vel fuerint imposterum impetratae, liceat vobis ipsum de apostolica licentia recusare. Nulli ergo omnino hominum liceat hanc paginam nostrae concessionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Dat. Verul. V Kal. Junii.
CXLVII.  Bulla pro ecclesia S. Martini Turonensi.   (Verulis, Maii 28.) [  Ibid.  ]
Author: Lucius III

LUCIUS episcopus, servus servorum Dei, dilectis filiis PHILIPPO decano, Ro. thesaurario et capitulo Sancti Martini Turonensis, salutem et apostolicam benedictionem.

Justis petentium desideriis dignum est nos facilem praebere consensum, et vota quae a rationis tramite non discordant, effectu prosequente complere. Eapropter, dilecti in Domino filii, vestris justis postulationibus grato concurrentes assensu, de his qui fidelitatem promiserunt et juramento etiam firmaverunt stare judicio capituli vestri, juxta consuetudines ecclesiae vestrae, si quod vobis jurarunt noluerint adimplere, plenam vobis auctoritatem concedimus, et conferimus potestatem, eis, sublato appellationis obstaculo, beneficia subtrahendi quae ipsius ecclesiae nomine tenere noscuntur quousque satisfecerint competenter. Libertates quoque, dignitates et consuetudines approbatas ecclesiae vestrae vobis auctoritate apostolica confirmantes, illibatas et integras permanere sancimus. Nulli ergo omnino hominum liceat hanc paginam nostrae concessionis et confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Verul., V Kal. Junii.
CXLIX.  Aimerico priori et capitulo Silviniacensi concedit « ne quis infra ejusdem ecclesiae parochias sine ipsorum assensu ecclesiam vel capellam construat, nec excommunicationis sive interdicti sententiam in Silviniacenses promulget.  »  (Castri, Jun. 13.) [  Histoire du prieuré de Souvigny,  342, teste Bréquigny,  Table chronologique,  IV, 43.] CL.  Monasterium S. Mariae Noviportus tuendum suscipit et ejus bona ac jura confirmat.   (Anconae, Jun. 17.) [UGHELLI,  Italia sacra,  I, 332.--Pontificis et cardinalium subscriptiones, cum die illis ascripta, hic tantum exhibentur, Lectore ad bullam Alexandri III eidem monasterio, iisdem verbis, concessam revocato. Vide  Patrologiae  t. CC, in Alexandro III, ad an. 1177, Junii 29.]
Author: Lucius III

Datum Anconae, per manum Hugonis S. R. E. notarii, XV Kal. Julii, indict. II, Incarn. Domin. 1183, pontificatus vero D. Lucii papae III anno III.
CLVIII.  Privilegium de usu mitrae pro abbatibus S. Michaelis Bambergensis.   (Veronae, Sept. 4.) [USSERMANN,  Episcopatus Bamberg.  Prob. 126.]
Author: Lucius III

LUCIUS episcopus, servus servorum Dei, dilecto filio WOLFRANO abbati Sancti Michaelis in monte Babenbergen, salutem et apostolicam benedictionem.

Eos qui sacrosanctae Romanae Ecclesiae sincerae devotionis exhibent puritatem, clementiori sicut convenit benignitate respicimus, et placidi favoris assensum justis eorum petitionibus non negamus. Eapropter, dilecte in Domino fili, tuis justis postulationibus annuentes, et preces venerabilis fratris nostri O. Bambergensis episcopi exsecutione favorabili prosequentes usum mitrae, qui tibi personaliter est concessus, tuis quoque successoribus indulgemus, ut Ecclesia tua semper prae oculis habeat, in quo exhibitum sibi largius favorem et gratiam sedis apostolicae recognoscat. Nulli ergo, etc. Dat. Veronae, II Non. Septembris.
CLIX.  Bononiensem et Mutinensem ecclesias testatur a sese, salvo jure Gerardi archiepiscopi Ravennatis, consecratas esse.   (Veronae, Sept. 4.) [RUBEI  Hist. Ravenn.,  p. 356.]
Author: Lucius III

LUCIUS episcopus, servus servorum Dei, venerabili fratri, GERARDO Ravennati archiepiscopo, salutem et apostolicam benedictionem.

Dignum est et consonum rationi ut cum ad tuae fraternitatis instantiam Bononiensi et Mutinensi ecclesiis impenderimus dedicationis munus, nunquam ex hoc adversus ecclesiam tuam, cui tanquam metropoli sunt subjectae, et aliquantam vindicare valeant libertatem. Nos itaque providere volentes, ne de facto nostro, contraire vel successores tuos, injuriae aut scandali materia oriatur, auctoritate apostolica constituimus, ut nullum ex hoc tibi, vel successoribus tuis praejudicium in posterum generetur, sed semper jam dictae ecclesiae, sicut ante dedicationem quam eis impendimus erat, in tua et successorum tuorum obedientia, et subjectione, sine contradictione consistant. Nulli omnino hominum liceat hanc paginam nostrae constitutionis infringere, vel ei ausu temerario contravenire. Si quis autem hoc attentare praesumpserit, indignationem omnipotentis Dei, et beatorum Petri et Pauli apostolorum ejus, se noverit incursurum. Datum Veronae II Non. Septembr.
CLXV.  Monasterii S. Petri Viennensis protectionem suscipit.   (Fragmentum.--Veronae, Oct. 23.) [BOSCO,  Floriac. Biblioth.,  laev. xyst. 106.]
Author: Lucius III

Subscripserunt: Joannes presbyter cardinalis TT. S. Mariae. Laborans presb. card. TT. S. Mariae trans Tiberim. Hubertus S. Laurentii in Damaso. Theodinus Portuensis et S. Rufinae episcopus. Henricus Albanensis episcopus. Theobaldus Ostiens. et Veliti ep. Additio diac. S. Theodori. Gratianus SS. Cosmae et Damiani diac. Safredus S. Mariae in Via Lata diac. Albinus S. Mariae Novae diac. card. Landus presb. card. TT. Basilicae XII Apostolorum.

Dat. Veronae per manum Hugonis sanctae Romanae Ecclesiae notarii, X Kal. Novemb., indictione III, Incarnationis Dominicae anno 1184, pontificatus anno IV.
CLXX.  Privilegium pro ecclesia S. Martini Turonensis.   (Veronae, Oct. 30.) [  Défense de l' église de Saint-Martin de Tours,  25.]
Author: Lucius III
Date:  [ILLELMO]

LUCIUS episcopus, servus servorum Dei, venerabili fratri W Remensi archiepiscopo Sanctae Sabinae cardinali, apostolicae sedis legato, et dilecto filio. . . . abbati Majoris-Monasterii, salutem et apostolicam benedictionem.

Cum olim ad audientiam nostram Ecclesiae Beati Martini Turonensis querimonia pervenisset super conjuratione, quam sub appellatione communiae vel communis sacramenti a burgensibus Castrinovi factam eadem Ecclesia proponebat, dilectis filiis nostris canonicis ejusdem Ecclesiae liberam dedimus auctoritate apostolica facultatem, ut si qui de actoribus ipsius conjurationis existerent qui eam abjurare commoniti recusarent, eos cum fautoribus suis, appellatione remota, vinculo anathematis innodarent. Illi vero sicut burgenses asserunt, fines hujus indulgentiae praetergressi, in eosdem minus canonice commonitos, sententiam dicuntur anathematis promulgasse; cum burgenses parati essent, sicut adhuc existere perhibentur, apostolicum observare mandatum; quamvis canonici e contrario asseverent se ad illam sententiam, servato tenore indulgentiae, processisse, unde ne absolutio in eorum qui ligati dicuntur periculum pro. . . . volumus, firmiterque mandamus quatenus, recepta ab eis qui excommunicati tenentur juratoria cautione, quod nostro debeatur parere mandato, ipsos, appellatione remota, a vinculo sententiae hujus nostra fulti auctoritate solvatis, et per dioeceses, in quibus excommunicati denuntiati sunt, solutos denuntiari publice faciatis, ac deinde inter praedictos canonicos et burgenses pacem reformare sollicite laboretis. Quod si pax pervenire non poterit, praefatos burgenses, juxta formam indulgentiae cujus auctoritate sententiam canonici protulerunt, nostro parere mandato, nullius appellatione obstante rationabiliter compellatis. Quod si aliqui ex eis juramentum se praestasse negaverint, de praefata communia vel conjuratione, quocunque nomine censeatur, jurent se illud non jurasse, nec esse de caetero juratores. Quod si mandato nostro super his parere noluerint, sublato appellationis obstaculo, per excommunicationis sententiam eos tanquam contumaces districtius compellatis. Si vero inter se invicem de damnis et injuriis irrogatis hinc inde duxerint disceptandum, causam ipsam convocatis partibus audiatis, et eam, appellatione remota, fine canonico terminetis. Quod si in absolutione quam diximus et absolutionis denuntiatione facienda ambo nequiveritis interesse, alter vestrum et nuntius absentis cum litteris ejusdem, appellatione remota, ea nihilominus exsequantur. In aliis vero articulis frater archiepiscopus collega tuus sine tua praesentia non procedat, nullis obstantibus litteris, si quae fuerint sine assensu partium contra harum tenorem a sede apostolica impetratae. Datum Veronae, III Kal. Nov.
CLXXII.  Gabrieli praeposito et canonicis Aquileiensis Ecclesiae quae jam Alexander III papa confirmaverat  ,  eadem et iisdem verbis asserit privilegia, his paucis mutatis: « Praeterea, sicut Burkardus, Aquileiensis Ecclesiae advocatus, et postea Henricus placitum advocatiae in manibus bonae memoriae patriarchae Ulrici refutarunt pro se, » etc.   (Veronae, Nov. 9.) [UGHELLI,  Italia sacra,  V, 76.]
Author: Lucius III

Datum Veronae, per manum Ugonis S. Romanae Ecclesiae notarii, V Idus Novembris, indict. III, Incarnationis Dominicae anno 1184, pontificatus vero D. Lucii papae III anno IV.
CLXXIII.  Ad capitulum Rothomagense.--Gratam habet electionem factam de Lincolniensi episcopo in Rothomagensem archiepiscopum.   (Veronae, Nov. 17.) [MARTEN.  Anecd.  I, 622.]
Author: Lucius III

LUCIUS episcopus, servus servorum Dei, dilectis filiis decano et capitulo Rothomagensi, salutem et apostolicam benedictionem.

Misistis ad nos dilectos filios nostros magistrum Hubertum, archidiaconum Ebroicensem, et Eliam Ecclesiae vestrae canonicos; quos quidem eo honore suscepimus, quem et vestrae devotionis et propriae honestatis intuitu decuit exhiberi. Petitiones vero eorum debita benignitate recepimus, et quanto secundum Deum et justitiam potuimus, votivum perduximus ad effectum. Sane electionem venerabilis fratris nostri Lincolniensis episcopi, unanimi vestrae universitatis assensu debito ordine celebratam, gratanter admisimus, eo proniorem impertientes assensum quod personam memorati episcopi ferventiori charitate diligimus, et promotioni ejus et honori amplius intendimus, auctore Domino, providere. Pallium vero, plenitudinem pontificalis officii, ad vestrae postulationis instantiam, per dilectum filium Hubaldum subdiaconum nostrum curavimus destinare. Praefatum itaque Hubaldum, quem charum habemus admodum et acceptum, benigno accipiatis affectu, et pro reverentia beati Petri et nostra honorem ei debitum impendatis, et habeatis ipsum propensius commendatum. Datum Veronae, XV Kal. Decembris.
CLXXIV.  Ordinis Cisterciensis abbatibus concedit « ut nulli omnino liceat in eos vel monasteria eorum seu fratres inibi constitutos excommunicationis vel suspensionis seu interdicti sententiam promere, neve abbates ullam professionem facere compellantur.  »  (Veronae, Nov. 21.) [MANRIQUE,  Annal. Cisterc.,  III, 131.]
Author: Lucius III

LUCIUS episcopus, servus servorum Dei, dilectis filiis abbati Cisterciensi et universis coabbatibus ejus, sub eodem ordine Domino servientibus, salutem et apostolicam benedictionem.

Monasticae sinceritas disciplinae, quam in puritate ordinis quem tenetis, aeterni Conditoris providentia restauravit, illam semper invenit in apostolica sede clementiam, qua et vobis in Domino accresceret propositum virtutis, et aliorum devotio vestris provocaretur exemplis, ut per coelestium semitam mandatorum ad propositum feliciter bravium festinaret. Inter caetera vero, licet ordo vester ea se servaverit episcopis humilitate subjectum, ut salvis originalibus institutis, eorum semper vellet magisterio subjacere, illud tamen hactenus de favore et protectione apostolicae sedis obtinuit ut nullus in monasteria vel abbates ordinis memorati quamlibet ecclesiasticam sententiam promeret; vel personas in eodem ordine constitutas excommunicationis, vel suspensionis, seu interdicti promulgatione gravaret. Quia vero refrigescente charitate multorum, usque adeo malitia noscitur abundasse, ut nonnulli eorum, qui Ecclesiis Dei modernis temporibus sunt praelati, transgrediantur terminos ab antiquioribus constitutos, et in vestrum specialiter ordinem indebitam exercere non dubitent ultionem, praesentium litterarum inscriptione statuimus et auctoritate apostolica confirmamus, ut nulli omnino liceat in vos vel monasteria vestra seu fratres inibi constitutos contra id quod ab origine ordinis noscitur observatum, excommunicationis vel suspensionis seu interdicti sententiam promere. Quam, si deprompta fuerit, auctoritate apostolica decernimus non tenere. Adjicientes quoque decernimus ut archiepiscopi et episcopi in recipiendis professionibus, quae a benedictis vel a benedicendis abbatibus exhibentur, ea sint forma et expressione contenti quae ab origine ordinis noscitur instituta, scilicet, ut abbates ipsi, salvo ordine suo, profiteri debeant, et contra instituta ordinis nullam professionem facere compellantur. Nulli ergo omnino hominum liceat hanc paginam nostrae constitutionis et confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei, et beatorum Petri et Pauli apostolorum ejus se noverit incursurum. Datum Veronae, XI Kalendas Decembris, pontificatus ejusdem domini papae Lucii anno III.
CLXXV.  Privilegium pro congregatione Veronensi.   (Veronae, Nov. 22.) [UGHELLI,  Italia sacra,  V, 801.]
Author: Lucius III

LUCIUS episcopus, servus servorum Dei, dilectis filiis SICHERIO archipresbytero congregationis Veronae, ejusque fratribus, tam praesentibus quam futuris, in perpetuum.

Quoties, etc., illibata permaneant. In quibus haec vobis propriis duximus exprimenda vocabulis. Terram in castro Victoris, terram Roverinae, terram Piscantinae, terram Bondis, terram Valdesassae, terram Casanae, terram Averae, terram Saxi, terram Subclevae, terram S. Mariae in Stellis, terram Polanae, terram Montisauri, terram Novalis, terram Illasii, terram Calegnolae, terram Porcillis, terram Pupeclare cum decimis suis, terram Leniaci, Maraliscam cum omni jurisdictione sua, Cavaredum cum decima sua, ecclesiam S. Georgii cum pertinentiis suis, ecclesiam Omnium Sanctorum cum pertinentiis suis, ecclesiam S. Marci cum pertinentiis suis, ecclesiam SS. Jacobi et Philippi cum pertinentiis suis, terram Tumulae, terram, quae est ad Crucem Maraticam. Quia vero tam in vetere, quam nova lege justitiae ecclesiis noscuntur esse concessae, sub anathematis interminatione prohibemus, ne ullus laicus a vobis decimas exigere praesumat. Inhibemus quoque ne quis in vos, vel ecclesias vestras sine manifesta et rationabili causa excommunicationis, vel interdicti sententiam promulgare audeat, etiam antiquas libertates quoque, et immunitates in ecclesiis vestris rationabiliter vobis concessas, et hactenus observatas ratas habemus, easque in futuris temporibus illibatas manere censemus. Interdicimus insuper ne aliquis novas, et indebitas exactiones vobis, vel ecclesiis vestris imponat. Decernimus ergo, etc., salva sedis apostolicae auctoritate, et dioecesani episcopi canonica justitia. Si qua igitur, etc. Ego Lucius catholicae Ecclesiae episcopus subsc. Ego Joannes presb. card. tit. S. Marci subsc. Ego Laborans presb. card. tit. S. Mariae Transtiberim tit. Callisti subsc. Ego Ubertus, tit. S. Laurentii in Damaso presb. card. subsc. Ego Pandulphus, presb. card. tit. Basilicae XII Apostolorum. Ego Albanus, S. Mariae Novae diac. card. subsc. Ego Ardicio, S. Theodori diac. card. subsc. Ego Sofredus, S. Mariae in Via Lata diac. card. subsc. Ego Theodinus, S. Rufinae Sedis Apostolicae card. episcopus. Ego Henricus, Albanus episcopus ss Ego Theobaldus, Ostiensis episcopus ss. Ego Octavianus, SS. Cosmae et Damiani diac. card. subsc. Datum Veronae, per manum Ugonis, S. R. E. notarii, X Kal. Decembris, indictione III, Incarnationis Dominicae anno 1184, pontificatus vero D. Lucii papae III anno quarto.
CLXXVII.  Roberto archiepiscopo Viennensi, ejusque suffraganeis ordinem Carthusiensem commendat.   (Veronae, Dec. 10.) [  Privilegia ordinis Carthus.,  edit. 1510, fol. 26.]
Author: Lucius III

LUCIUS episcopus, servus servorum Dei, venerabilibus fratribus archiepiscopo Viennensi et suffraganeis ejus, salutem et apostolicam benedictionem.

Cum omnibus debeamus apostolicum patrocinium impertiri, eis potissimum providere tenemur qui charitatis fervent operibus et, saeculi vanitatibus spretis, divinis inveniuntur poenitentiae obsequiis mancipati. Eapropter fraternitatem vestram rogamus attentius et exhortamur in Domino, quatenus dilectos filios fratres Carthusienses et eorum ordinem diligere et manu tenere curetis eorumque domos et jura contra omnem servetis nequitiam, ut illibata permaneant et secura, malefactores eorum conterere et benefactoribus favere velitis, et gratiam ac obsequium impertiri ut nullum sentiat praefata domus sub nostra protectione defectum; sed auctore Domino de die in diem percipiat incrementum. Et quoniam nos defensores et benefactores eorum sub apostolicae protectionis defensione suscipimus, vos eos ab omni injuria et perturbatione ampliori fiducia et favore auctoritate apostolica defendatis, nullis litteris obstantibus tacita veritate a sede apostolica impetratis. Datum Veronae, IV Idus Decembris.
CLXXXI.  Ad Henricum Anglorum regem.  [TWISDEN,  Hist. Angl. Script.,  I, 624.]
Author: Lucius III
Date:  [Margarethae] [Henrici]

LUCIUS papa tertius illustri Anglorum regi.

Ea quae credimus ad salutem tuam et exaltationem regiae celsitudinis pertinere, tanto libentius tuae sublimitati suggerimus, quanto tui nominis gloriam cum incremento salutis et pacis sincerioribus semper affectibus exoptamus. Hinc est quod tuae celsitudinis pietatem praesentibus duximus litteris admonendam, ut amorem Dei ante oculos cordis tui salubri consideratione proponens, et amorem piae recordationis Ludovici, regis Francorum ad mentem revocans et reducens, bonum quoque tranquillitatis et pacis quae inter te et charissimum in Christo filium nostrum illustrem Francorum regem communiter desideratur attendens, circa statum in Christo charissimae nostrae M. reginae, relictae videlicet bonae memoriae H. filii tui piam habeas providentiam et cautelam, ut in dote sua et donatione propter nuptias ita cum ea componas, quod ei et his qui pro ea sunt, murmurandi vel conquerendi materiam non relinquas, nec tu ipse propter hoc apud patrem orphanorum et judicem viduarum districtioris judicii sententiam pertimescas. Quia igitur ad instantiam quorumdam amicorum suorum super certa pecuniae quantitate ei satisfacere decrevisti, rogamus excellentiam tuam, et exhortamur in Domino atque in peccatorum tuorum remissionem injungimus, quatenus ei ad interventionem nostram pro pacis charitatisque custodia summam congruam secundum quod Petrus Bermundi nobis ex parte tua significavit decenter adaugeas, et eam sibi in certis assignare redditibus non omittas, ita quod ipsa solatii hujus consolatione recepta possit in pace consistere, et tu pro impensae benignitatis effectu indeficiens praemium ab omnipotenti Domino debeas exspectare.
CLXXXIV.  Synagogae Stampensis, Judaeis a Philippo Francorum rege expulsis, in ecclesiam S. Crucis mutatae, protectionem suscipit.   (Veronae, Jul. 26.) [FLEUREAU.  Les Antiquitez de la ville et du duchez d' Estampes,  in-4º, page 381.]
Author: Lucius III

LUCIUS episcopus, servus servorum Dei, dilectis filiis decano et canonicis Sanctae Crucis de Stampis, salutem et apostolicam benedictionem.

Loca divinis cultibus mancipata, et quae post Judaicae perfidiae caecitatem lumen gratiae sub Christianae fidei titulo perceperunt, apostolicis sunt munienda praesidiis, et perpetuo munere donanda libertatis; cum constet eos jam non esse filios ancillae sed liberae, qui elegerint ibi, in libertate spiritus Domino deservire. Quapropter, dilecti in Domino filii, praedictam ecclesiam vestram, quam charissimus in Christo filius noster Philippus, illustris Francorum rex, de assensu venerabilis fratris nostri G. Senonensis archiepiscopi, in synagoga de qua Judaeos ejecerat, in honorem victoriosissimae crucis aedificari constituit, cum omnibus quae in praesentiarum juste et pacifice possidet, aut in futurum, praestante Domino, rationabiliter poterit adipisci, sub beati Petri ac nostra protectione suscipimus, et praesentis scripti patrocinio communimus; statuentes ut clerici qui in circumpositis ecclesiis, sicut nihil in loco ipso Judaeis possessoribus capiebant, ita deinceps ecclesiae inibi constitutae conditionem aliquam vel gravamen, in libertatis praejudicium, non imponant, ne deterior efficiatur status ecclesiae; sicque quae fuerat Judaeis inhabitantibus libera, sub observantia fiat Christianae libertatis ancilla. Decernimus ergo ut nulli omnino hominum liceat hanc paginam nostrae protectionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Veronae, VII Kal. Augusti.
CLXXXV.  Privilegium pro eadem ecclesia.   (Veronae, Aug. 8.) [  Ibid.,  p. 382.]
Author: Lucius III

LUCIUS episcopus, servus servorum Dei, dilectis filiis decano et canonicis S. Crucis Stamparum, salutem et apostolicam benedictionem.

Cum per mutationem dexterae Excelsi de synagoga Judaica facta sit ecclesia vestra; et domus orationis ibi surrexerit, ubi paulo ante Judaeorum impius cultus servabatur; officio susceptae administrationis inducimur profectibus vestris et commodis libenter intendere et petitionibus vestris effectum tam facilem quam debitum indulgere. Quapropter ut magistrum scholarum unum in musica et alium in aliis disciplinis sine contradictione qualibet habeatis, auctoritate vobis apostolica indulgemus, statuentes ut de novalibus vestris, et animalium nutrimentis nullus a vobis decimas extorquere praesumat. Prohibemus insuper ne de possessionibus vestris decimae a laicis exigantur. Ad haec, praesentium auctoritate decernimus, ne quis in ipsam ecclesiam interdicti, vel in canonicos ejus excommunicationis aut suspensionis sententiam absque manifesta et rationabili causa promulget. Cum autem generale interdictum terrae fuerit, liceat vobis, clausis januis, expulsis excommunicatis et interdictis, non pulsatis campanis, submissa voce divina officia celebrare. Decernimus ergo, etc. Datum Veronae, VI Id. Augusti.